9. การควบคุมภายใน

บริษัทฯ ตระหนักถึงบทบาทและหน้าที่ในเรื่องการบริหารจัดการ
และการกำกับดูแลระบบการควบคุมภายในและการบริหารความเสี่ยงพร้อมกันไปด้วย ทั้งนี้
เพื่อให้การดำเนินงานได้เป็นไปอย่างมีประสิทธิภาพ ประสิทธิผล โดยยึดถือและปฏิบัติตามข้อกฎหมาย
ระเบียบ ข้อบังคับ นโยบายและมติของคณะกรรมการบริษัทฯ มติของที่ประชุมผู้ถือหุ้น
รวมถึงการยึดถือและปฏิบัติตามประกาศและหลักเกณฑ์ที่เกี่ยวข้องต่างๆ อย่างเคร่งครัดเสมอมา

ในการควบคุมภายในของบริษัทฯ คณะกรรมการบริหารตลอดจนผู้บริหารในระดับการจัดการชั้นต่างๆ
ในแต่ละฝ่ายงานต่างๆ จะมีการกำหนดนโยบาย วัตถุประสงค์ ค่าเป้าหมายของบริษัทฯ ประจำปี
โดยจะมีการชี้แจงทำความเข้าใจให้แก่พนักงานได้รับทราบอย่างชัดเจนก่อนที่จะนำไปปฏิบัติเพื่อให้บรรลุเป้าหมายที่วางไว้ดังกล่าว
ในการติดตามและประเมินผล บริษัทฯ
มีระบบการติดตามผลการปฎิบัติการในองค์รวมจากระบบการจัดการประชุมเพื่อติดตามและสรุปผลในระดับต่างๆ
อาทิ การประชุมรายสัปดาห์ รายเดือน รายไตรมาส
และการพิจารณาทบทวนการบริหารจัดการในช่วงรอบระยะเวลา 6 เดือน
ซึ่งเป็นการรายงานผลการปฏิบัติงาน พร้อมทั้งรับฟังปัญหาอุปสรรค
ข้อขัดข้องตลอดจนข้อเสนอแนะต่างๆจากหน่วยงานที่ลงมือปฏิบัติจริง
ซึ่งทางฝ่ายบริหารจัดการก็รับทราบผลจากการรายงาน
และในโอกาสเดียวกันก็ได้สั่งการให้มีการปรับปรุงแก้ไขบ้าง
เพื่อให้การดำเนินงานบรรลุตามเป้าหมายและวัตถุประสงค์ของบริษัทฯ

บริษัทฯ มีหน่วยงานที่รับผิดชอบงานตรวจสอบภายในโดยตรง
ซึ่งถือเป็นหน่วยงานอิสระทำหน้าที่ประเมินความเพียงพอและประสิทธิผลของระบบการควบคุมภายในและการบริหารความเสี่ยงขององค์กร
มีการดำเนินกิจกรรมการตรวจสอบภายในตามแผนการตรวจสอบประจำปีซึ่งได้รับการอนุมัติจากกรรมการผู้จัดการและคณะกรรมการตรวจสอบ
โดยทำการตรวจสอบติดตามผลการปฏิบัติงานในหน่วยงานระดับฝ่ายต่างๆของบริษัทฯ ซึ่งปัจจุบันมีอยู่
11 ฝ่ายด้วยกัน การตรวจสอบจะมุ่งเน้นในด้านระบบการควบคุมภายใน การปฏิบัติตามข้อบังคับ
ตามหลักเกณฑ์ของบริษัทฯ รวมถึงการปฏิบัติตามข้อกำหนด ข้อกฎหมายต่างๆที่เกี่ยวข้อง
โดยจะมีการรายงานผลการตรวจสอบต่อคณะกรรมการบริหาร และคณะกรรมการตรวจสอบโดยตรง
เพื่อรับทราบและพิจารณา
รวมถึงการรายงานผลการปฏิบัติการแก้ไขปรับปรุงข้อบกพร่องจากที่ได้เคยสั่งการไว้ในการติดตามผลในไตรมาสก่อนหน้านี้ว่ามีผลความคืบหน้าในการแก้ไขปรับปรุงมากน้อย
เพียงใด แค่ไหน ทั้งนี้ ผลจากการตรวจสอบและรายงานโดยหน่วยงานตรวจสอบภายในของบริษัทฯ
นี้
ทางคณะกรรมการตรวจสอบโดยประธานกรรมการตรวจสอบก็ได้นำไปรายงานต่อที่ประชุมคณะกรรมการบริษัทฯ
เพื่อรับทราบและพิจารณาโดยได้บรรจุเรื่องนี้เป็นวาระหลักที่สำคัญวาระหนึ่งของการประชุมคณะกรรมการบริษัทฯ
ในทุกไตรมาสอีกด้วย

คณะกรรมการตรวจสอบ ได้ดำเนินการสอบทานความถูกต้อง
เชื่อถือได้ในรายงานทางการเงินซึ่งได้มีการนำเสนอจากฝ่ายจัดการของบริษัทฯ
ที่ผ่านการสอบทานจากผู้สอบบัญชีแล้ว ทั้งรายไตรมาสและรายปี การสอบทานระบบการควบคุมภายใน
การปฏิบัติงานตามข้อกำหนด กฎหมายและระเบียบที่เกี่ยวข้องกับบริษัทฯ
การพิจารณาเสนอแต่งตั้งผู้สอบบัญชีและกำหนดค่าสอบบัญชีประจำปี
รวมทั้งการพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์

ในด้านการบริหารจัดการความเสี่ยง ในช่วงปีงบประมาณที่ผ่านมา
คณะกรรมการบริหารความเสี่ยงได้ดำเนินการสอบทานการชี้บ่งความเสี่ยงและการประเมินระดับความเสี่ยง
รวมทั้งมาตรการจัดการความเสี่ยงของกลุ่มคณะทำงานในฝ่ายต่างๆของบริษัทฯ
มีการทบทวนการจัดการความเสี่ยงต่างๆ ให้มีประสิทธิภาพและความเหมาะสมต่อองค์กร
มีการติดตามผลการปฏิบัติงานอย่างใกล้ชิดโดยได้รายงานกิจกรรมการดำเนินการด้านบริหารความเสี่ยงของฝ่ายต่างๆ
ต่อคณะกรรมการตรวจสอบและคณะกรรมการบริษัทฯ
ได้รับทราบและพิจารณาในเรื่องนี้อีกเรื่องหนึ่งด้วย

นอกจากนี้ บริษัทฯ ได้กำหนดมาตรการที่เปิดโอกาสให้ผู้มีส่วนได้ส่วนเสียในธุรกิจของบริษัทฯ
ได้มีช่องทางการร่วมมือในการแจ้งเบาะแสที่พบเห็นในเหตุการณ์ หรือการกระทำใดๆ
ที่อาจมีผลต่อการฝ่าฝืนกฎหมาย กฎระเบียบ ข้อบังคับ และ/หรือ ขัดต่อคุณธรรม จริยธรรมอันดี
ที่จะส่งผลให้เกิดความเสียหายโดยรวมต่อบริษัทฯ
โดยกำหนดแนวทางปฏิบัติให้รับทราบทั่วกันดังเช่นที่ปฏิบัติในทุกๆ ปี โดยผู้พบเห็นเหตุการณ์ หรือ
การกระทำดังกล่าวข้างต้น รวบรวมข้อมูล เบาะแส
และหลักฐานที่สามารถยืนยันข้อเท็จจริงเท่าที่สามารถหาได้ และแจ้งตรงมายังบริษัทฯ
โดยส่งเป็นเอกสารมายังที่อยู่ดังนี้

ส่งถึง ประธานกรรมการ หรือ กรรมการผู้จัดการ

บริษัท กันยงอีเลคทริก จำกัด (มหาชน)

ตู้ ปณ. 49 ปณฝ. บางนาทาวเวอร์ 10541

ประธานกรรมการ หรือ กรรมการผู้จัดการ จะรับข้อมูลเหล่านั้นโดยตรง
โดยให้ความสำคัญว่าเป็นข้อมูลลับเฉพาะ เพื่อปกป้องคุ้มครองไม่ให้เกิดผลกระทบต่อผู้แจ้งเบาะแส
รวมทั้งจะดำเนินการอย่างเป็นธรรม โดยอ้างอิงข้อมูลเบาะแสที่ได้รับ และการพิสูจน์ทราบ
เพื่อดำเนินการตัดสินใจและจัดการตามความเหมาะสมต่อไป

ทั้งนี้ เพื่อให้การแจ้งข้อมูลเบาะแสเป็นไปด้วยความบริสุทธิ์ใจ
และเป็นการรับรองในข้อมูลที่เป็นความจริงนั้นๆ จึงใคร่ขอให้ผู้แจ้งเบาะแส ระบุชื่อ และชื่อสกุล
พร้อมสถานที่ติดต่อ เนื่องจากบริษัทฯ อาจมีการขอทราบข้อมูลเพิ่มเติมในกรณีที่จำเป็นด้วย

อย่างไรก็ดี ผลจากการดำเนินมาตรการดังกล่าวนั้น ในรอบปีที่ผ่านมา ไม่ปรากฏว่ามีการแจ้งข้อมูล
หรือให้เบาะแสในเรื่องใดๆ ที่จะเป็นเรื่องเกี่ยวกับความเสี่ยงหรือความเสียหายที่เกิดขึ้นแล้ว
หรืออาจจะเกิดขึ้นแก่บริษัทฯ แต่อย่างใด

บริษัทฯ มีความมั่นใจว่าระบบการควบคุมภายในและการกำหนดมาตรการดำเนินการต่างๆ
ดังที่กล่าวข้างต้นทำให้บริษัทฯ มีระบบการควบคุมภายในที่ดี
รวมถึงมีระบบการบริหารความเสี่ยงที่มีความเพียงพอเหมาะสม สอดคล้อง
และเป็นไปตามหลักการกำกับดูแลกิจการที่ดี